RÅDETS AFGØRELSE af 19. maj 1998 om finansielle støtteforanstaltninger for innovative og jobskabende små og mellemstore virksomheder (SMV) - Vækst- og beskæftigelsesinitiativet (98/347/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130, stk. 3,

under henvisning til forslag fra Kommissionen (1),

under henvisning til udtalelse fra Europa-Parlamentet (2),

under henvisning til udtalelse fra Det Økonomiske og Sociale Udvalg (3),

under henvisning til udtalelse fra Regionsudvalget (4), og

ud fra følgende betragtninger:

(1) Inden for rammerne af bestræbelserne på at reducere arbejdsløsheden opfordrede Det Europæiske Råd på mødet i Amsterdam den 16. og 17. juni 1997 Den Europæiske Investeringsbank (EIB) og Den Europæiske Investeringsfond (EIF) til bl.a. at udvikle en facilitet til tilvejebringelse af venturekapital til små og mellemstore virksomheders (SMV) højteknologiske projekter og anerkendte dermed ikke blot forbindelsen mellem SMV, innovation og teknologi og nye job, men også den rolle, som risikokapital spiller med hensyn til at understøtte jobskabelse;

(2) Det Europæiske Råd gav på sit ekstraordinære møde om beskæftigelse den 20. og 21. november 1997 i Luxembourg udtryk for tilfredshed med Europa-Parlamentets vækst- og beskæftigelsesinitiativ, som går ud på at øge budgettets bevillinger til beskæftigelsesfremme; Europa-Parlamentet oprettede i beslutningen om 1998-budgettet i samråd med Rådet en ny budgetpost, B5-5 (arbejdsmarkedet og teknologisk innovation), der med et beløb på 450 mio. ECU i tre år (1998-2000) skal finansiere SMV og innovative aktioner og projekter på arbejdsmarkedet; inden for denne budgetpost er 30 mio. ECU i 1998 blevet tildelt innovative aktioner og projekter på arbejdsmarkedet; Det Europæiske Råd opfordrede Kommissionen til hurtigst muligt at stille forslag om nye finansielle instrumenter til støtte for SMV, der innoverer og er jobskabende, som en del af dette initiativ, således at Rådet kan vedtage dem hurtigt; disse nye instrumenter skal styrke Den Europæiske Teknologifacilitet (ETF), der finansieres af Den Europæiske Investeringsbank og forvaltes af Den Europæiske Investeringsfond, ved at åbne en lånefacilitet med risikovillig kapital, støtte oprettelsen af tværnationale joint ventures mellem SMV i Den Europæiske Union og oprette en særlig garantifond under Den Europæiske Investeringsfond for at gøre det lettere for de finansieringsinstitutter, der finansierer små og mellemstore virksomheder, at tage risici;

(3) EIB og EIF har allerede reageret ved at oprette Den Europæiske Teknologifacilitet (ETF), der skal tilvejebringe venture-kapital til teknologiorienterede SMV gennem etablerede venturekapitalfonde som mellemled;

(4) Rådet vedtog den 9. december 1996 afgørelse 97/15/EF om det tredje flerårige program for SMV i Den Europæiske Union (1997-2000) (5); formålet med dette program er bl.a. at forbedre adgangen til lån og risikovillig kapital, fremme udviklingen af specifikke finansielle instrumenter og stimulere udviklingen af kapitalmarkeder for hurtigt ekspanderende SMV;

(5) Kommissionen vedtog den 5. november 1997 afgørelse 97/761/EF om godkendelse af en støttemekanisme til oprettelse af tværnationale joint ventures for SMV i Fællesskabet (6), der er et finansielt begrænset initiativ, som iværksættes inden for rammerne af det tredje flerårige program for SMV;

(6) Rådet vedtog den 15. december 1994 beslutning 94/917/EF om et særprogram for formidling og nyttiggørelse af resultater af forskning og teknologisk udvikling, herunder demonstration (1994-1998) (7), der indeholder bestemmelser om aktiviteter til forbedring af det europæiske miljø for finansiering af udnyttelse, tilpasning og formidling af teknologi ved hjælp af fællesskabsordninger; Kommissionen vedtog den 25. november 1996 »Første handlingsplan for innovation i Europa - Innovation som vækst- og beskæftigelsesfremmende faktor«, der sigter på at fremme finansieringen af innovation i Europa, specielt ved at tilskynde til investering i risikokapital og egenkapital, herunder særlig i startinvesteringer og innovative virksomheder med høj vækst, der spiller en afgørende rolle i jobskabelsen, samt ved at styrke Den Europæiske Investeringsfonds foranstaltninger til fordel for innovation; gennemførelsen af denne afgørelse bør på passende måde samordnes med ovennævnte aktiviteter;

(7) i forbindelse med gennemførelsen af det finansielle støtteprogram for SMV under dette program skal der, hvad angår programmets målsætninger, tages særligt hensyn til små virksomheder med op til 100 ansatte;

(8) mangel på venturekapital er et specielt problem for nye virksomheder og SMV, der ønsker at ekspandere, særlig for de virksomheder, der udnytter ny teknologi og innovative idéer; dette segment af venturekapitalmarkedet er underudviklet i Europa og indebærer de største risici, som potentielt giver sig udslag i store tab; en beslutsom indsats fra den offentlige sektors side kan støtte økonomiske agenter i den private sektor til at foretage investeringer i SMV's start- og vækstfase;

(9) SMV støder ofte på vanskeligheder med at opnå bankfinansiering til udvikling af tværnationale joint ventures på grund af den større risiko for finansieringsinstitutterne; oprettelsen af joint ventures mellem SMV i Fællesskabet gør det muligt bedre at udnytte det indre markeds muligheder, at øge investeringerne og handelen og at opnå en positiv virkning på beskæftigelsen og den økonomiske vækst; lån og tilskud er de bedste instrumenter til at overvinde de finansielle hindringer, som SMV støder på i forbindelse med oprettelse af tværnationale joint ventures;

(10) banklån er en vigtig ekstern finansieringskilde for SMV; det er vanskeligt for SMV at opnå lånefinansiering, da bankerne ofte er tilbageholdende med at give dem lån; SMV kan ofte kun få lån mod sikkerhed i materielle aktiver; lånegarantier er et omkostningseffektivt instrument til at lette adgangen til lån; både materielle og immaterielle investeringer bør omfattes af ordningen; der kan opnås en væsentlig løftestangsvirkning med et garantiinstrument;

(11) denne afgørelse er retsgrundlaget for særforanstaltninger, der supplerer andre fællesskabsforanstaltninger, og som ikke kan gennemføres bedre på medlemsstatsniveau, og derfor respekterer nærhedsprincippet; afgørelsen er begrænset til, hvad der er strengt nødvendigt for at nå de opstillede mål, og går ikke længere, end hvad der er nødvendigt med henblik herpå og respekterer derfor proportionalitetsprincippet;

(12) Kommissionen tilpasser tildelingen til de forskellige ordninger i den treårige periode for at tage hensyn til deres udnyttelse og effektivitet med hensyn til kvaliteten af de forelagte projekter, deres virkninger på adgangen til SMV'ers finansiering og skabelse af varige arbejdspladser på kort og lang sigt;

(13) den definition af SMV, der er anført i Kommissionens henstilling 96/280/EF af 3. april 1996 om definitionen af små og mellemstore virksomheder (8), bør anvendes i forbindelse med nærværende afgørelse;

(14) EIF blev oprettet i juni 1994 for at bidrage til at realisere Fællesskabets målsætninger ved at stimulere investeringer i transeuropæiske net og SMV; Fællesskabet blev medlem af EIF ved Rådets afgørelse 94/375/EF (9); EIF er bemyndiget til at udstede lånegarantier og til at foretage ejerandelsinvesteringer i overensstemmelse med dens vedtægter;

(15) der skal i de i artikel 3 og 5 nævnte samarbejdsaftaler mellem Kommissionen og EIF tages hensyn til behovet for at sikre omfattende udbredelse af oplysninger om ordningerne;

(16) EIF har tilkendegivet, at den er villig til at deltage i gennemførelsen af ETF-iværksætterordningen og SMV-garantifaciliteten ifølge denne afgørelse; EIF bør i gennemførelsen af ETF-iværksætterordningen bestræbe sig på at sikre, at der inddrages mest mulig venturekapital fra den private sektor;

(17) der foretages en åben og gennemsigtig udvælgelse af de formidlende finansieringsinstitutter;

(18) ordningen for Joint European Venture administreres af Kommissionen i overensstemmelse med dens afgørelse 97/761/EF;

(19) de foranstaltninger, der finansieres gennem EIB og EIF, omfattes ikke af traktatens bestemmelser om statsstøtte; disse foranstaltninger skal, hvis de har virkninger for støttemodtagende SMV, som svarer til virkninger fra statsstøtte, overholde de grænser og betingelser, der gælder for statsstøtte af tilsvarende karakter -

TRUFFET FØLGENDE AFGØRELSE:

Artikel 1

Formålet med programmet

Der indføres et program for finansiel støtte til innovative og jobskabende SMV (herefter benævnt programmet), der sigter på at stimulere jobskabelse ved at fremme og styrke etableringen af og væksten i innovative SMV, som defineret i Kommissionens henstilling 96/280/EF, ved at støtte deres investeringsaktivitet gennem forbedrede finansieringsmuligheder. Programmet tager sigte på SMV med vækstpotentiale og dermed jobskabelsespotentiale.

Artikel 2

Beskrivelse af programmet

Programmet består af tre komplementære faciliteter, nemlig en risikokapitalordning (»ETF-iværksætterordning«), der forvaltes af Den Europæiske Investeringsfond (EIF), en ordning for finansielle bidrag til små og mellemstore virksomheders oprettelse af tværnationale joint ventures inden for Fællesskabet (»Joint European Venture«), der forvaltes af Kommissionen, og en garantiordning (»SMV-garantifacilitet«), der forvaltes af EIF.

Artikel 3

ETF-iværksætterfaciliteten

1. Fællesskabet tilvejebringer risikokapital til SMV i først og fremmest etablerings- og opstartfasen og/eller til innovative SMV gennem investeringer i relevante specialiserede venturekapitalfonde, hvor det er hensigtsmæssigt, i samarbejde med andre deltageordninger i medlemsstaterne, særligt i mindre eller nyetablerede fonde, fonde, der opererer regionalt, eller fonde, der fokuserer på specifikke industrier eller teknologier, eller venturekapitalfonde, der finansierer udnyttelse af resultaterne af forskning og udvikling (F& U), dvs. fonde der har forbindelse med forskningscentre eller forskerparker, idet overlapning med eksisterende EIB- og EIF-interventioner skal undgås, og idet den risiko, der er forbundet med sådanne instrumenter, skal begrænses.

2. EIF udvælger, foretager og styrer investeringerne i venturekapitalfonde og samarbejder, hvor det er hensigtsmæssigt, med nationale ordninger. De nærmere betingelser og vilkår for gennemførelsen af ETF-iværksætterordningen, herunder overvågning af og kontrol med ordningen, fastsættes i en samarbejdsaftale mellem Kommissionen og EIF.

3. Samarbejdsaftalen gennemføres som skitseret i bilag I.

Artikel 4

Joint European Venture - JEV

1. Fællesskabet tilvejebringer finansielle bidrag til SMV's oprettelse af nye tværnationale joint ventures i Den Europæiske Union. Fællesskabets bidrag skal dække en del af de udgifter, der afholdes i forbindelse med planlægningen og oprettelsen af joint ventures. Det maksimale bidrag pr. projekt er på 100 000 ECU, der skal dække:

a) op til 50 % af de støtteberettigede udgifter, dog højst 50 0000 ECU

b) op til 10 % af det samlede beløb for investeringer i faste aktiver. Der tages særligt hensyn til små virksomheder med op til 100 ansatte.

2. Ved støtteberettigede udgifter forstås i stk. 1, litra a), udgifter til planlægning og oprettelse af et tværnationalt joint venture, som defineret i bilag II, punkt 6, som dannes af europæiske SMV.

3. Ansøgningen om bidrag sendes til Kommissionen gennem et netværk af kreditformidlende organer. JEV-ordningen gennemføres som skitseret i bilag II.

Artikel 5

SMV-garantifaciliteten

1. Fællesskabet afsætter budgettildelinger til dækning af omkostningen ved garantier og modgarantier, som EIF giver for at fremme en forøgelse af lån til SMV ved at øge kapaciteten i garantiordningerne i medlemsstaterne i den offentlige eller private sektor, herunder gensidige garantiordninger; ordningen kan også understøtte eventuelle risikodelingsinstrumenter for SMV, som EIB eller eventuelle andre finansieringsinstitutter måtte stille til rådighed. Der sørges for et passende samarbejde med medlemsstaterne i form af kontakter mellem EIF og de nationale myndigheder, inden faciliteten gennemføres.

2. Budgettildelingen dækker den fulde omkostning ved faciliteten, herunder EIF's garantitab og alle andre støtteberettigede omkostninger eller udgifter i forbindelse med faciliteten. Der fastsættes et loft for omkostningen for Fællesskabets budget ved faciliteten, så de under ingen omstændigheder overstiger de budgettildelinger, der stilles til rådighed for EIF under denne aktion; der bliver ikke tale om eventualforpligtelser på Fællesskabets budget.

3. Små virksomheder med op til 100 ansatte prioriteres højest. De garantier, EIF stiller, er delvise garantier; der skal altid være et risikodelingsarrangement mellem EIF og den finansielle formidler. Når det er muligt, skal EIF ved gennemførelsen af instrumentet arbejde med garantiordninger, der først og fremmest skal være medvirkende til at finansiere lån, som banksystemet ikke vil være parat til at yde uden garantidækning, og sikre, at en del af risikoen bæres af långiveren.

4. De nærmere betingelser og vilkår for gennemførelsen af SMV-garantifaciliteten, herunder overvågning af og kontrol med faciliteten, fastsættes i en samarbejdsaftale mellem Kommissionen og EIF.

5. Samarbejdsaftalen gennemføres som skitseret i bilag III.

Artikel 6

Administrationsgebyrer

Administrationsgebyrer, der betales til EIF, fastsættes i overensstemmelse med gældende markedsregler og kan debiteres de bevillinger, der er afsat til initiativet.

Artikel 7

Rapportering og evaluering

1. Kommissionen underretter hvert år Europa-Parlamentet og Rådet om gennemførelsen af denne afgørelse og de forskellige ordninger, den omfatter, særligt om dens virkninger for SMV's adgang til finansiering, dens umiddelbare virkninger for jobskabelsen, udsigterne for jobskabelsen på lang sigt og sammenhæng mellem finansieringsrammen for de forskellige ordninger og programmets formål.

2. Kommissionen foretager senest 48 måneder efter afgørelsens vedtagelse en evaluering af programmet, særligt af dets samlede anvendelse, dets umiddelbare virkninger for jobskabelsen og udsigterne for jobskabelsen på lang sigt.

Artikel 8

Afsluttende bestemmelse

Med forbehold af bilag I, punkt 5, bilag II, punkt 4, og bilag III, punkt 10, udløber programmet den 31. december 2000.

Artikel 9

Denne afgørelse offentliggøres i De Europæiske Fællesskabers Tidende. Den træder i kraft på dagen for dens offentliggørelse.

Udfærdiget i Bruxelles, den 19. maj 1998.

På Rådets vegne

G. BROWN

Formand

(1) EFT C 108 af 7. 4. 1998, s. 67.

(2) EFT C 138 af 4. 5. 1998.

(3) Udtalelse afgivet den 26. marts 1998 (endnu ikke offentliggjort i Tidende).

(4) Udtalelse afgivet den 17. april 1998 (endnu ikke offentliggjort i Tidende).

(5) EFT L 6 af 10. 1. 1997, s. 25.

(6) EFT L 310 af 13. 11. 1997, s. 28.

(7) EFT L 361 af 31. 12. 1994, s. 101.

(8) EFT L 107 af 30. 4. 1996, s. 4.

(9) EFT L 173 af 7. 7. 1994, s. 12.

BILAG I

SKITSERING AF GENNEMFØRELSEN AF ETF-IVÆRKSÆTTERORDNINGEN

1. Indledning

ETF-iværksætterordningen vil blive varetaget af EIF på forvaltningsbasis. EIF vil investere de fællesskabsmidler, der afsættes til ordningen, i relevante og specialiserede venturekapitalfonde og/eller, når det er hensigtsmæssigt, i samarbejde med andre deltagerordninger i medlemsstaterne, navnlig i mindre eller nyoprettede fonde, i fonde, der opererer regionalt eller fokuserer på bestemte industrier eller teknologier, eller i venture-kapitalfonde, der finansierer udnyttelsen af F& U-resultater, f.eks. fonde knyttet til forskningscentre eller forskerparker, som til gengæld vil stille risikovillig kapital til rådighed for SMV. ETF-iværksætterordningen vil forstærke Den Europæiske Teknologifacilitet, som EIB har skabt i samarbejde med EIF, og det vil ske ved at anlægge en investeringspolitik med en højere risikoprofil, både med hensyn til formidlende fonde og med hensyn til deres investeringspolitikker.

2. Formidlere

EIF vil så vidt muligt placere sine investeringer i hele Fællesskabet og navnlig i mindre eller nyoprettede fonde, i fonde, der dækker bestemte regioner (såvel støtteberettigede som ikke-støtteberettigede) eller fokuserer på bestemte industrier eller teknologier, eller i venturekapitalfonde knyttet til forskningscentre eller forskerparker. De formidlende fonde vil blive udvalgt i overensstemmelse med »best business and market practice«, og det vil ske på en fair og gennemsigtig måde for at hindre enhver fordrejning af konkurrencen og under hensyn til ønsket om at operere gennem en bred vifte af specialiserede fonde.

3. Maksimal investering

Den samlede investering i ETF-iværksætterordningen, der kan placeres i en formidlende venturekapitalfond, må udgøre højst 25 % af den pågældende fonds egenkapital. Denne procentdel kan dog forhøjes til højst 50 % i særlige tilfælde, f.eks. i forbindelse med nye fonde, der kan forventes at spille en særlig stor katalytisk rolle som led i udviklingen af venturekapitalmarkeder for en specifik teknologi eller i en specifik region. Kommissionen skal i den årlige beretning gøre rede for alle individuelle tilfælde, hvor EIF har foretaget investeringer, der overstiger 25 % af egenkapitalen. Intet engagement i en enkelt venturekapitalfond må overskride 10 mio. ECU. De formidlende venturekapitalfonde skal respektere den etablerede praksis på markedet med hensyn til diversificering af porteføljen. EIF skal bestræbe sig på at sikre, at der inddrages maksimal venturekapital fra den private sektor.

4. Ligestillet investering

Den investering, som ETF-iværksætterordningen foretager i den formidlende fond, skal rangere på lige fod med andre ejerandelsinvestorer.

5. Facilitetens varighed

ETF-iværksætterordningen etableres som en langsigtet facilitet, der normalt vil optage 5- til 12-årige positioner i venturekapitalfonde. EIF vil bestræbe sig på i fuldt omfang at udbetale de midler, der afsættes til faciliteten, ikke senere end i løbet af det kalenderår, der følger efter det år, hvor de relevante budgetindbetalinger foretages. Investeringerne vil under ingen omstændigheder løbe over mere end 16 år fra undertegnelsen af samarbejdsaftalen.

6. Gennemførelse af investeringer

Da de fleste investeringer som led i ETF-iværksætterordningen vil bestå af investeringer i unoterede, illikvide venturekapitalfonde, vil gennemførelsen af disse investeringer blive baseret på uddelingen af det provenu, som de formidlende fonde modtager fra salget af deres investeringer i SMV.

7. Reinvestering af provenuet af gennemførte investeringer

Provenuet af gennemførte investeringer kan reinvesteres i løbet af de første fire år af ordningens levetid. Reinvesteringsperioden kan forlænges med op til tre år, forudsat at der foreligger en tilfredsstillende evaluering af faciliteten 48 måneder efter dens indførelse.

8. Kontooprettelse

Der oprettes en særlig konto hos EIF, hvorpå indsættes de budgetmidler, der understøtter ordningen. Kontoen vil være rentebærende, og de optjente renter lægges til facilitetens ressourcer. EIF's investeringer som led i ETF-iværksætterordningen og EIF's administrationsgebyrer og andre godkendte omkostninger debiteres kontoen, mens provenuet af de gennemførte investeringer krediteres kontoen. Når ordningen har fungeret i fire år, eller når en eventuel forlængelse af reinvesteringsperioden udløber, returneres enhver saldo på kontoen til Fællesskabets budget, eksklusive midler, der er afsat, men endnu ikke udnyttet/investeret, og midler, der er nødvendige til dækning af godkendte omkostninger og udgifter, f.eks. EIF's administrationsgebyrer.

9. Revisionsretten

Der tages passende skridt til at sikre, at Det Europæiske Fællesskabs Revisionsret kan udføre sin opgave og verificere lovligheden af de foretagne betalinger.

BILAG II

SKITSERING AF GENNEMFØRELSEN AF JOINT EUROPEAN VENTURE-ORDNINGEN (JEV-ORDNINGEN)

1. Indledning

JEV-ordningen vil yde finansiel bistand til oprettelsen af tværnationale joint ventures mellem SMV i Den Europæiske Union. Den er baseret på det begrænsede initiativ, der blev lanceret under det tredje flerårige program for SMV, og som blev vedtaget ved Kommissionens afgørelse 97/761/EF af 5. november 1997 om godkendelse af en støttemekanisme til oprettelse af tværnationale joint ventures for SMV i Fællesskabet.

2. Formidlere

SMV vil have adgang til ordningen gennem et netværk af formidlere, der kan være banker eller andre finansieringsinstitutter. Dette netværk af finansielle formidlere vil omfatte formidlere, der udvælges i overensstemmelse med ovennævnte initiativ af 5. november 1997 efter en ny indkaldelse af interessetilkendegivelser, der offentliggøres i De Europæiske Fællesskabers Tidende. Kommissionen vil verificere, om ansøgningerne kan godkendes under hensyn til programmets formål.

3. Ansøgningsprocedure

SMV indsender deres ansøgninger om finansiel bistand fra ordningen til en af formidlerne. Det overlades til formidleren at evaluere ansøgningerne, og hvis formidleren siger god for en ansøgning, sendes den videre til Kommissionen. Kommissionen kontrollerer, at ansøgningerne kan godkendes under hensyn til ordningens formål, og den vil navnlig tage hensyn til beskæftigelseseffekten.

4. Udbetaling af finansielle bidrag

Bidragene, som ikke må overstige 100 000 ECU, udbetales til virksomheden gennem formidleren, der skal ekspedere alle betalinger uden forsinkelse og uden fradrag.

Den første tranche på højst 50 000 ECU til dækning af 50 % af de tilskudsberettigede udgifter til planlægning og forberedelse af joint venturet udbetales i to rater. Et forskud på 50 % (maksimum 25 000 ECU), der kan kræves tilbagebetalt, udbetales, så snart Kommissionen har godkendt ansøgningen. Den anden rate på 50 % (maksimum 25 000 ECU) udbetales efter fremlæggelse af dokumentation for de afholdte udgifter og på basis af en detaljeret projektevalueringsrapport, som skal gøre det muligt at vurdere joint venturets og den påtænkte investerings gennemførlighed. Når Kommissionen har godkendt den pågældende dokumentation, konverteres ovennævnte forskud til et tilskud.

Den anden tranche til dækning af op til 10 % af investeringen udbetales, når Kommissionen har modtaget tilfredsstillende beviser for, at investeringen er blevet gennemført, og at den nye aktivitet er sat i værk.

Enhver SMV, der modtager den anden tranche (10 % af investeringen), skal forpligte sig til, i en periode på fem år, at fremsende oplysninger til Kommissionen om det oprettede joint ventures aktiviteter og navnlig om antallet af nyoprettede arbejdspladser.

5. Eksterne administrationsomkostninger

Som led i administreringen af programmet vil der blive gjort brug af ekstern bistand med erfaring inden for projektevaluering. Denne bistand vil blive leveret af eksterne kontrahenter, der udvælges efter indkaldelse af interessetilkendegivelser. Maksimalt 5 % af budgetbevillingen vil kunne benyttes til dækning af udgifterne til den eksterne administration.

6. Definition af et joint venture

Begrebet »joint venture« skal fortolkes bredt, således at det dækker enhver form for konsortium, partnerskab eller joint venture i udtrykkets snævre betydning, som fører til etablering af en ny juridisk enhed inden for industri, service, handel eller håndværk. Følgende betingelser skal være opfyldt:

- Projektet skal skabe nye økonomiske aktiviteter og sætte gang i nye investeringer og skabe nye arbejdspladser i Fællesskabet. Der kan ikke gives tilskud til overførsel af eksisterende økonomiske aktiviteter. Der kan heller ikke gives tilskud til opkøb af eksisterende virksomheder.

- Deltagerne skal deltage aktivt i joint venturet og påtage sig et passende ansvar. Der vil ikke kunne ydes tilskud til et joint venture, som en enkelt af deltagerne ejer mere end 75 % af. Enhver ændring af fordelingen af kapitalandele i joint venturet i løbet af de første tre år efter undertegnelsen af aftalen med Kommissionen skal meddeles Kommissionen, således at denne kan tage sin finansielle deltagelse op til revision.

- Joint venturet skal være nyoprettet af mindst to SMV fra to forskellige medlemsstater.

7. Tilskudsberettigede udgifter

Der kan ydes tilskud til udgifter forbundet med planlægningen og igangsætningen af et joint venture: udgifter forbundet med forarbejdet (markedsundersøgelser, forberedelse af det retlige grundlag, analyse af miljøkonsekvenser, tekniske standarder, forretningsplan osv.); udgifter til eksterne eksperter (jurister, rådgivere, revisorer): honorarer baseret på faktiske omkostninger, transportomkostninger og opholdsudgifter (i henhold til de bestemmelser, der gælder for Kommissionens kontrakter om levering af tjenesteydelser); udgifter forbundet med interne eksperter (ved rejser til udlandet), dvs. dagpenge, transportomkostninger og opholdsudgifter (i henhold til de bestemmelser, der gælder for Kommissionens kontrakter om levering af tjenesteydelser).

Med hensyn til tilskuddet til dækning af op til 10 % af den gennemførte investering defineres en investering som køb eller produktion af materielle eller immaterielle aktiver, der opføres som anlægsaktiver på joint venturets balance og værdiansættes efter almindeligt anerkendte regnskabsstandarder.

Der kan ikke ydes tilskud til finansieringsomkostninger og til udgifter forbundet med eftersøgning af samarbejdspartnere.

Udgifter jf. artikel 4, stk. 1, litra b), kan kun bevilges, hvis udgifter jf. artikel 4, stk. 1, litra a), er bevilget til væsentligt forberedende arbejde med henblik på oprettelse af et tværnationalt joint venture, for derved at sikre, at der kun ydes tilskud til projekter med konkrete forretningsperspektiver. Godkendelsen af investeringsstøtten er betinget af forelæggelsen af fyldestgørende beviser for, at investeringen er foretaget og de nye aktiviteter påbegyndt.

8. Forpligtelser for støttemodtagerne

Der tages passende skridt til at sikre, at Det Europæiske Fællesskabs Revisionsret eller Kommissionen kan udføre deres opgaver og verificere dels korrektheden af de erklæringer, som modtagerne afgiver til støtte for deres anmodninger om bistand, dels lovligheden af de foretagne udbetalinger.

BILAG III

SKITSERING AF GENNEMFØRELSEN AF SMV-GARANTIFACILITETEN

1. Indledning

SMV-garantifaciliteten vil blive varetaget af EIF på forvaltningsbasis. Mens EIF vil stille modgarantier eller eventuelt medgarantier for medlemsstaternes garantiordninger og direkte garantier for EIB og andre finansieringsinstitutter, vil EIF's tab som følge af de pågældende garantier blive dækket af Fællesskabet. Dette vil gøre det muligt at målrette ordningen mod SMV, der har et vækstpotentiale, men som oplever særlige finansieringsproblemer, fordi risikoen forbundet med at låne dem penge vurderes at være for stor. Det gælder f.eks. små eller nystiftede virksomheder.

2. Formidlere

Garantiordninger i medlemsstaterne inden for den offentlige eller private sektor (inklusive gensidige garantiordninger), EIB's eller andre finansieringsinstitutters garantiordninger i forbindelse med de risikobehæftede SMV-faciliteter, som de måtte stille til rådighed. Garantiformidlerne vil blive udvalgt i overensstemmelse med »best business and market practice«, og det vil ske på en fair og gennemsigtig måde og under hensyn til: a) virkningen for mængden af lån, der stilles til rådighed for SMV, og/eller b) virkningen for SMV's adgang til gældsfinansiering og/eller c) virkningen for den risiko, som et finansieringsinstitut påtager sig ved at yde lån til SMV.

3. Garantiberettiget SMV-långivning

Reglerne for, hvornår der kan stilles garanti for långivning til SMV, fastsættes individuelt for hver garantiformidler inden for rammerne af de garantiordninger, de allerede tilbyder, for at nå ud til så mange SMV som muligt. Reglerne skal afspejle markedsvilkårene og markedspraksis på det relevante geografiske område. Der vil hovedsagelig blive stillet garantier og modgarantier i forbindelse med lån til SMV med under 100 ansatte. Der vil blive lagt særlig vægt på långivning til finansiering af immaterielle aktiver.

4. EIF-garantier

EIF's garantier skal ydes i tilknytning til individuelle lån i en specifik låneportefølje, der kan være en eksisterende låneportefølje, hvor det fører til en udvidelse af långivningen til SMV, eller en låneportefølje, der vil blive skabt inden for en given periode. EIF's garantier vil dække en del af kreditrisikoen forbundet med den underliggende låneportefølje, og risikoen deles med det relevante finansieringsinstitut.

5. Loft over EIF's samlede tab

EIF's forpligtelse til at betale sin del af tab på udlån til garantiformidleren vil fortsætte med at bestå, indtil det samlede beløb til dækning af tab forbundet med en bestemt låneportefølje (minus de tab, der er blevet dækket) når et på forhånd aftalt beløb, hvorefter EIF's garanti automatisk bortfalder.

6. EIF ligestillet med garantiformidleren

EIF's garantier skal normalt rangere på lige fod med de garantier eller lån, som formidleren yder.

7. Kontooprettelse

Der oprettes en særlig konto hos EIF, hvorpå indsættes de budgetmidler, der understøtter ordningen. Kontoen vil være rentebærende, og de optjente renter lægges til facilitetens ressourcer.

8. EIF's ret til at debitere den særlige konto

EIF skal have ret til at debitere den særlige konto for at honorere sine garantiforpligtelser op til det fastsatte maksimum og for - efter aftale med Kommissionen - at dække andre godkendte udgifter, f.eks. administrationsomkostninger, advokatsalærer og udgifter forbundet med at udbrede kendskabet til ordningen.

9. Genindvundne tab indsættes på den særlige konto

Ethvert beløb, der genindvindes fra tab på udlån, som har givet anledning til iværksættelse af garantiordningen, indbetales til den særlige konto.

10. Ordningens varighed

Det forventes, at de individuelle SMV-garantier vil have en løbetid på 5-10 år. Forudsat at der findes tilstrækkelige midler på den særlige konto, vil EIF indgå nye garantiforpligtelser indtil fire år efter facilitetens indførelse. Enhver saldo på den særlige konto på det tidspunkt, hvor udestående garantier udløber, tilbageføres til Fællesskabets budget.

11. Revisionsretten

Der tages passende skridt til at sikre, at Det Europæiske Fællesskabs Revisionsret kan udføre sin opgave og verificere lovligheden af de foretagne betalinger.